KOMISIJOS REGLAMENTAS (EB) Nr. 1022/2009
2009 m. spalio 29 d.
iš dalies keičiantis reglamentų (EB) Nr. 1738/2005, (EB) Nr. 698/2006 ir (EB) Nr. 377/2008 nuostatas dėl Tarptautinio standartinio profesijų klasifikatoriaus (ISCO)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 3 dalį,
atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos (2), ypač į jo 11 straipsnį,
kadangi:
(1)
Reglamentas (EB) Nr. 577/98 buvo įgyvendintas 2008 m. balandžio 25 d. Komisijos reglamentu (EB) Nr. 377/2008, įgyvendinančiu Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje nuostatas dėl naudotino kodifikavimo duomenims nuo 2009 m. perduoti, imties dalies naudojimo duomenims apie struktūrinius kintamuosius rinkti ir tiriamųjų ketvirčių apibrėžimo (3). Reglamentas (EB) Nr. 530/1999 buvo įgyvendintas 2005 m. spalio 21 d. Komisijos reglamentu (EB) Nr. 1738/2005, iš dalies keičiančiu Reglamentą (EB) Nr. 1916/2000 dėl informacijos apie darbo užmokesčio struktūrą apibrėžimo ir jos perdavimo (4), ir 2006 m. gegužės 5 d. Komisijos reglamentu (EB) Nr. 698/2006, įgyvendinančiu Tarybos reglamentą (EB) Nr. 530/1999 dėl darbo kaštų ir darbo užmokesčio struktūros statistikos kokybės vertinimo (5).
(2)
Šių įgyvendinančių reglamentų prieduose pateikiamos nuorodos į Tarptautinį standartinį profesijų klasifikatorių ISCO-88 arba Europai pritaikytą šio klasifikatoriaus versiją (toliau - ISCO-88 (COM)).
(3)
Tarptautinė darbo organizacija (toliau - TDO) patikslino iki šiol taikytą Tarptautinio standartinio profesijų klasifikatoriaus versiją (ISCO-88), siekdama parengti veiksmingesnį klasifikatorių, kurį šalys galėtų taikyti atlikdamos kitą gyventojų surašymą, taip pat nacionalinėse įdarbinimo tarnybose ir kitoms į vartotoją orientuotoms reikmėms. Kad būtų užtikrintas ES valstybių narių ir kitų pasaulio šalių profesijų duomenų palyginamumas, šį patikslintą klasifikatorių (ISCO-08) būtina taikyti atliekant Europos statistikos sistemos tyrimus, kai renkami su profesijomis susiję duomenys prieš kitą 2011 m. rengiamą gyventojų surašymą.
(4)
Parengus patikslintą standartinį profesijų klasifikatorių, būtina iš dalies keisti nuorodas į ISCO-88 ir Europai pritaikytą šio klasifikatoriaus versiją ISCO-88 (COM). Todėl reglamentus (EB) Nr. 1738/2005, (EB) Nr. 698/2006 ir (EB) Nr. 377/2008 reikėtų atitinkamai iš dalies keisti.
(5)
Laikoma tikslinga, kad, kiek tai įmanoma, ISCO-08 duomenų perdavimo pirmieji ataskaitiniai metai būtų tie patys visose susijusiose statistikos srityse, atsižvelgiant į kitą gyventojų surašymą, kurio ataskaitiniai metai bus 2011 m. Todėl rekomenduojama 2011 m. laikyti profesijų duomenų pagal ISCO-08 perdavimo pirmaisiais ataskaitiniais metais, išskyrus darbo užmokesčio struktūros tyrimą, atliekamą kas ketverius metus, kuriam šis klasifikatorius bus taikomas 2010 m.
(6)
Šiame reglamente numatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1738/2005 I, II ir III prieduose sąvoka „ISCO-88 (COM)“ keičiama į „ISCO-08“.
2 straipsnis
Reglamento (EB) Nr. 698/2006 priede sąvoka „ISCO-88 (COM)“ keičiama į „ISCO-08“.
3 straipsnis
Reglamento (EB) Nr. 377/2008 priede sąvoka „ISCO-88 (COM)“ keičiama į „ISCO-08“.
4 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
1 ir 2 straipsniai taikomi nuo 2010 m. sausio 1 d. 3 straipsnis taikomas nuo 2011 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. spalio 29 d.